ઘણા માણસો એમ સમજે છે કે કદાચ ત્રણ મણ પાપ કર્મ કરીશું, તો ત્યાર પછી તેની સામે પાંચ મણ પુણ્ય કર્મ કરી નાખીશું. એટલે પાંચ મણ પુણ્યમાંથી ત્રણ મણ પાપ બાદ કરતાં માત્ર બે મણ પુણ્ય જ ભોગવવાનું રહેશે અને ત્રણ મણ પાપ ભોગવવું નહીં પડે. આ ગણિત ખોટું છે. કર્મના કાયદામાં બાદબાકી નથી. તેમાં સરવાળો કરવાનો હોય છે. તમે ત્રણ મણ પાપ કર્મ કરો અને પાંચ મણ પુણ્ય કર્મ કરો તો તમારે આઠ મણ કર્મનાં ફળ ભોગવવાં જ પડે. પાંચ મણ પુણ્ય કર્મનાં ફળ સ્વરૂપે સુખ ભોગવવા દેહ ધારણ કરવો જ પડે, અને ત્રણ મણ પાપ કર્મોનાં ફળ સ્વરૂપે દુઃખ ભોગવવા પણ દેહ ધારણ કરવો જ પડે. એમ સરવાળો આઠ મણ પાપ-પુણ્યનાં ફળ સ્વરૂપે આઠ મણ સુખ-દુઃખ ભોગવવા દેહ તો ધારણ કરવો જ પડે.